Állva maszturbálok

Szorongásnapló

Benedek Ágota

részlet

© 2022 Benedek Ágota
© 2022 Libri Könyvkiadó, Budapest
Borítóterv © Bozzai Krisztina

ISBN 978 963 604 167 0

Felelős kiadó és szerkesztő Gyuricza Eszter
A szöveget gondozta Varga Anita
Műszaki szerkesztő Széplaki Gyöngyi

Elektronikus változat
eKönyv Magyarország Kft.
www.ekonyv.hu
Készítette Ambrose Montanus

Szorongás
a horkolástól

A Peti után következő időszak nem volt túl kellemes, de az ember tudja, mire számíthat, vagy azért, mert már öreg, és sokat szakított, vagy mert borderline gyanús, és sokat szakított. Klasszikus tüneteim voltak: exszesszív sport, drog, alkohol, dohányzás, Zámbó Jimmy… Mi van?! Az Egyszer megjavulok én fontos dal.

Ezt leszámítva, meg a néhány részeg hajnali sms-t, amiben az ember MINDENT letagad, amit korábban ő hozott fel érvként a szakítás mellett, tulajdonképpen jól tűrtem. Valójában mindketten egyetértettünk azzal, ami történt, és nem maradt bennünk szilánk – legalábbis bennem, a Petit nem tudom, mert azóta nem szól hozzám, és letörölte rólam a képeket az Instagramról.

Egyetlen dolog azért őszintén szólva rosszulesett, de végső soron ez is jól illeszkedik a klasszikus párkapcsolati dialektika vonalába.

Ismered azt, amikor szakítasz, aztán szembesülsz vele, hogy a másik, a szerelmed, aki melletted egy csomó dologban egy rakat szar volt, például szegény… vagy koszos, vagy ambíciótlan, tehát valami, ami rettenetesen idegesített az egész kapcsolat alatt, főleg, mert nem volt hajlandó változtatni rajta, pedig IGENIS tudott volna, például, hogy kicsi volt a pénisze – mondjuk, ilyennel én még nem találkoztam, de attól még biztosan létezik –, az hirtelen, amikor szakítotok, egy csapásra megjavul.

Az emberek ÉVEKIG teszik tönkre a másik életét azzal, hogy képtelenséget mutatnak arra, hogy változzanak, és ezzel a nőt (most mit kerülgetjük, ezek a mihasznák mindig férfiak) egy sárkányszerepbe tolják. Tényleg!

Ami először „Bébi, nem lehetne, hogy…” (mert a nők tudnak kommunikálni), az legvégül „HA MÉG EGYSZER…!!!” lesz. Az Ördögűzőből megvan a megszállt kislány hangja? És amikor hídban megy le a lépcsőn? És amikor a zongora mellé pisál? Na ezt mind képzeld mellé.

És a férfiak ilyenkor, és főleg a haverjaik: „Ú, Jézusom, a Dani csaja őrült.” „Nem őrült, bazmeg, csak Dani két éve minden másnap szarosan hagyja a WC-t, mert harmincöt évesen még nem esett le neki, hogy az anyukája nem fogja utána kitakarítani. Hogy ez már egy másik nő! Bár lehet, hogy pont ez a lényeg. A csaja pont úgy ordít Danival, mint annak idején az anyja, és ő ebből érzi, hogy akkor megtalálta az igazit.

Én a Petivel együtt töltött idő alatt írtam egy könyvet, aminek tapintásra is jelentős része szól arról, hogyan taszított a végkimerülés szélére a horkolása. Hogyan voltam arra kényszerítve, ami a karakteremből cseppet sem fakad, hogy egy másik embert fizikailag bántalmazzak félálomban csak azért, hogy az alváshiánytól ne gyengüljön le teljesen a szervezetem egy olyan veszélyes időszakban, ami a covid első hulláma volt. A hortyogástól, a fortyogástól, az ágyremegtető, zengő, ritmikus, falrengető, szaggató, mély, öblös, rémisztő horkolástól.

Most pedig kérdezd meg, kérdezd meg tőlem, mi volt az ELSŐ dolog, amit a Peti csinált, miután szakítottunk!

Igen.

EGY ORRSÖVÉNYMŰTÉT!

Elhiszed?! Ez volt az ő mellplasztikája!

Érthető, hogy teljesen kiakadtam, és esténként tanácstalanul szorongattam a telefonomat, hogyan fogalmazzam meg neki azt, hogy elmaradt a posztszakítás szexünk, ÉS EZ NEM BAJ, de IGENIS tartozik nekem egy szakítás utáni egyetlen csendes éjszakával, amikor nyolc órát egybefüggően végigalhatok anélkül, hogy vádligörcsre riadnék a horkolásától!

Hát… amikor beláttam, hogy ezt nem tehetem meg, mert ha az ember a húszas éveiben irracionális, az ú, szexi őrült, de harmincöt évesen már csak simán őrült vagy ijesztő. Úgyhogy azt tettem, mint minden egészséges, racionális nő tesz egy ilyen helyzetben, átcsoportosítottam az érzelmeimet, és random ráírtam egy másik férfira, akihez semmi közöm nem volt.

Tartalom

Szorongás a horkolástól

Szorongás a karácsonytól

Szorongás attól, hogy olyan leszel, mint az anyád I.

Szorongás a szabadban pisiléstől

Szorongás attól, hogy olyan leszel, mint az anyád II.

Szorongás attól, hogy olyan lettem, mint Taylor Swift

Szorongás az arcbőröd öregedésétől

Szorongás attól, hogy az agyam szakít velem

Szorongás a csecsemővakságban szenvedő anyáktól

Szorongás a mammográfiától

Szorongás attól, hogy Lanny Darkkal kell bujkálnom a háborúban

Szorongás Putyintól

Szorongás a tornasorban állástól

Szorongás a terhességi teszttől

Szorongás a nyíregyházi pornószökőkúttól

Szorongás attól, hogy bejelölnek

Szorongás Nerótól, a véres császártól

Szorongás az első csók gondolatától is

Szorongás az adminisztrációtól

Szorongás Alec Baldwintól

Szorongás attól, hogy miről és hogyan írhat egy nő

Szorongás a romantikus párkapcsolattól

Szorongás az ultrahangtól

Szorongás attól, hogy egy őrültnek a szemébe nézzek

Szorongás a túrós csuszától

Szorongás attól, hogy kilépj a lakásból

Szorongás a családvédelemtől

Szorongás a titkon szentimentálistól

Szorongás attól, hogy sárkány és papucs

Szorongás attól, hogy meghal a kutyám

Szorongás az altatástól

Szorongás a szorongástól

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Noto Serif – Apache License 2.0
Roboto – Apache License 2.0
Zilla Slab – SIL Open Font License